**Zapisnik**

**sastanka Vijeća povjerenika za kvalitetu  
održanog u ponedjeljak 10. siječnja 2022. u 13 sati u Vijećnici / online**

**Prisutni**: prof. dr. sc. Ivana Vidović Bolt, izv. prof. dr. sc. Dolores Grmača, prof. dr. sc. Nevena Škrbić Alempijević, doc. dr. sc. Tihana Klepač, doc. dr. sc. Nikola Vukosavljević, doc. dr. sc. Sanja Lončar, izv. prof. dr. sc. Ivana Zagorac, doc. dr. sc. Diana Tomić, izv. prof. dr. sc. Orsolya Žagar Szentesi, doc. dr. sc. Helena Stublić, doc. dr. sc. Ana Vasung, prof. dr. sc. Neven Jovanović, doc. dr. sc. Kristina Grgić, izv. prof. dr. sc. Tanja Kuštović, dr. sc. Jurica Polančec, asist., doc. dr. sc. Barbara Kušević, doc. dr. sc. Marko Šarić, doc. dr. sc. Tanja Trška, izv. prof. dr. sc. Nina Pavlin Bernardić, doc. dr. sc. Danijela Lucić, Alen Novosad, viši lektor, Ana Matijević, pred., Nenad Krošnjar, pred., Luka Mayer, Antun Kiseljak, Karlo Jurak, Hrvoje Jakopčević

**Odsutni**: doc. dr. sc. Jelena Spreicer, dr. sc. Višnja Grabovac, viša lektorica, dr. sc. Marija Popović, lektorica, prof. dr. sc. Ivana Franić, Ana Badurina, v. lekt., prof. dr. sc. Mirjana Šagud, Jelena Cvitanušić, lektorica

**Dnevni red:**

1. Konstituiranje Vijeća povjerenika: izbor predsjednice/predsjednika i dopredsjednice/dopredsjednika.
2. Konstituiranje Povjerenstva za kvalitetu: izbor članova i zamjenika
3. Aktivnosti Vijeća povjerenika za kvalitetu i aktivnosti Povjerenstva za kvalitetu
4. Imenovanje radne skupine za izradu dokumenata za osiguravanje kvalitete
5. Priručnik za osiguravanje kvalitete rada FF (na Omegi)
6. Plan izrade izvedbenih planova studijskih programa za 2022/2023.
7. Naknadne izmjene u izvedbenom planu za tekuću akademsku godinu (na Omegi)
8. Verifikacija zapisnika sjednice održane 3. prosinca 2021.
9. Razno

Prodekanica izv. prof. dr. sc. Dolores Grmača otvorila je ovu konstituirajuću sjednicu te je na početku iznijela dopune u dnevnom redu: naknadne izmjene u izvedbenom planu za tekuću akademsku godinu zbog molbi koje su pristigle nakon poziva na sjednicu, te verifikacija zapisnika. Dnevni red je jednoglasno prihvaćen. Potom je prodekanica predstavila članove Vijeće povjerenika i zahvalila svima na prihvaćanju te dužnosti.

**Ad. 1.** Konstituiranje Vijeća povjerenika: izbor predsjednice/predsjednika i dopredsjednice/dopredsjednika

Prodekanica izv. prof. dr. sc. Grmača pojasnila je da mandat novog sastava Vijeća traje tri kalendarske godine te da će se datum do kada traje mandat Vijeća razlikovati od datuma do kada traje mandat Povjerenstva. Zatim je opisala postupak izbora predsjednika i dopredsjednika Vijeća povjerenika, a onda i članova Povjerenstva za osiguravanje kvalitete, u skladu s Pravilnikom. Također je pojasnila da će glasanje biti tajno, a onda će se dogovorom izabrati ostali članovi Povjerenstva. Predstavljene su dvije kandidatkinje za predsjednicu i dopredsjednicu, s Odsjeka za psihologiju izv. prof. dr. sc. Nina Pavlin Bernardić te s Odsjeka za povijest umjestnosti doc. dr. sc. Tanja Trška.

Glavna tajnica Fakulteta Davorka Vuković opisala je detalje oko glasanja i glasački listić te predložila tajno glasanje. Glasanje je omogućeno i za članove koji su sjednici prisustvovali online putem istovjetnog elektronskog glasačkog listića. Sastavljeno je i Povjerenstvo za prebrojavanje glasova koje čine pravnica gđa. Vuković, predstavnik studenata Karlo Jurak i doc. dr. sc. Diana Tomić. Budući da je sjednici prisutna većina članova Vijeća, pristupilo se glasanju za predsjednika i dopredsjednika. Nakon glasanja i prebrojavanja glasova Povjerenstvo je izvijestilo da je glasanju pristupilo 25 od 26 članova prisutnih na sjednici te da je doc. dr. sc. Tanja Trška dobila većinu glasova za predsjednicu (19), a izv. prof. dr. sc. Nina Pavlin Bernardić isti broj glasova tj. većinu za dopredsjednicu. Prodekanica izv. prof. dr. sc. Grmača čestitala je novoizabranima, a potom je doc. dr. sc. Trška uputila nekoliko riječi prisutnima kojima je zahvalila na ukazanom povjerenju uz želje za dobrom zajedničkom suradnjom.

**Ad. 2.** Konstituiranje Povjerenstva za kvalitetu: izbor članova i zamjenika.

Prodekanica izv. prof. dr. sc. Grmača pojasnila je način izbora članova Povjerenstva za osiguravanje kvalitete između članova Vijeća povjerenika kako je opisano u Pravilniku. Predstavnike studenata je već predložio Studentski zbor, kao i Studentska službe i Centar za obrazovanje nastavnika, a izabrani su i vanjski članovi. Prodekanica je predložila da se izbor članova po područjima iz znanstveno-nastavnih i nastavnih zvanja za Povjerenstvo obavi javno. Prijedlozi predstavnika su jednoglasno prihvaćeni. Prodekanica izv. prof. dr. sc. Grmača zahvalila je svim članovima koji su prihvatili ovu dužnost.

Prilog zapisniku je Popis članova Povjerenstva u mandatnom razdoblju 2022. do 2024. godine koji će biti upućen na usvajanje Fakultetskom vijeću.

**Ad. 3.** Aktivnosti Vijeća povjerenika za kvalitetu i aktivnosti Povjerenstva za kvalitetu

Prodekanica izv. prof. dr. sc. Grmača pojasnila je da prema Pravilniku Vijeće savjetuje i nadzire rad Povjerenstva za kvalitetu. Predstavila je i Ured za kvalitetu koji također još nije imao priliku u potpunosti profunkcionirati jer je uspostavljen tek nedavno, a i zbog svih okolnosti u zadnje dvije godine, ali je odigrao vrlo značajnu ulogu u pripremama podataka za reakreditaciju. Budući da je do sada rad tih tijela bio bez prave koordinacije i suradnje predložila je da se sada barem okvirno dogovore i podijele aktivnosti te tempo sastajanja. Podsjetila je na zaključak s prethodnih sjednica da bi o svim pitanjima izvedbenog plana i o pitanjima izvedbe nastave trebalo raspravljati na Vijeću povjerenika jer su tamo prisutni svi predstavnici odsjeka, a specifične aktivnosti trebaju ići na Povjerenstvo. Primjer takvih aktivnosti su analize podataka kakve moramo imati za reakreditaciju, gdje je jedna od važnijih svakako istraživanje uspješnosti studiranja odnosno uzroka predugog trajanja studija, te sustavno praćenje indikatora koji su od interesa fakultetu u svrhu razvijanja mehanizama za unutranje praćenje sustava kvalitete, a tu svakako treba iskoristiti podatke koje smo prikupili za reakreditaciju i dostupni su u sustavu MOZVAG. Uz to je prodekanica izv. prof. dr. sc. Grmača predložila i da se provede vrednovanje studijskih programa što bi pomoglo u postupku reforme studija. O aktivnostima Povjerenstva periodički bi se izvještavalo na sastancima Vijeća povjerenika. Za riječ se javila izv. prof. dr. sc. Ivana Zagorac te je pozdravila jačanje veze između Vijeća povjerenika i Povjerenstva, a svakako i iskazanu inicijativu za provođenje predloženih aktivnosti oko analiziranja dostupnih podataka i istraživanja, no napomenula je da je iznimno važno daljnje postupanje s dobivenim rezultatima kako ne bi sve ostalo samo na prikupljanju podataka. Prodekanica se zahvalila i nadovezala da su mnogi problemi u koordiniranju dvaju tijela proizašli iz nejasnoća i kontradiktornosti u Pravilniku te da je revizija Pravilnika također jedna od aktivnosti koje treba provesti, ali je istaknula da bi u tu aktivnost trebalo vjerojatno uključiti i članove iz prošlog sastava Vijeća te analizirati prethodna iskustva i nove mogućnosti, od kojih je jedna i povratak na samo jedno tijelo. Druga je mogućnost da se zadrže oba tijela te da se aktivnosti i nadležnosti podijele uz jasno definirani modalitet komunikacije između ta dva tijela. Predloženu podjelu aktivnosti prihvatili su svi članovi Vijeća, uz mogućnost da će se s vremenom pokazati da je ipak dovoljno jedno tijelo iz kojega bi se po potrebi oformile radne skupine koje bi se bavile specifičnim aktivnostima. S obzirom na to da uskoro počinju aktivnosti oko pripreme izvedbenog plana, prodekanica je predložila da sljedeći sastanci u dogovorenim terminima budu sastanci Vijeća, do okončanja tog postupka u lipnju.

**Ad. 4.** Imenovanje radne skupine za izradu dokumenata za osiguravanje kvalitete

Prodekanica izv. prof. dr. sc. Grmača isktanula je da su radne skupine potrebne i korisne jer je i Povjerenstvo preveliko tijelo da bi se bavilo konkretnim operativnim aktivnostima kao što je npr. izrada strateških dokumenata, a s takvim aktivnostima trebamo krenuti čim prije te nije poželjno čekati da se promisli, propita i revidira trenutno stanje s tijelima u sustavu kvalitete.

Zato je prodekanica predložila da se odmah imenuje doc. dr. sc. Danijela Lucić kao koordinatorica radne skupine za izradu strateških dokumenata, a uz nju i predstavnik studenata Karlo Jurak jer su to osobe koje su se do sada u više navrata bavile upravo izradom dokumenata u sustavu kvalitete pa su dobro upoznati s tim postupcima. Predloženi su još i doc. dr. sc. Tomić te prof. dr. sc. Neven Jovanović. Prof. Jovanović zamolio je izuzeće, a ostali su predloženi članovi prihvatili.

**Ad. 5.**  Priručnik za osiguravanje kvalitete rada FF (dokument je na Omegi)

Prodekanica izv. prof. dr. sc. Grmača predstavila je dokument Priručnik za kvalitetu koji je izrađen u okviru projekta prof. Dragana Bagića te je zamolila članove Vijeća da uvjetno prihvate ovaj dokument koji će biti upućen na Fakultetsko vijeće, uz uvrštavanje eventualnih dopuna i ispravaka koje se mogu uputiti do tada. Prodekanica za nastavu i studente prof. dr. sc. Ivana Vidović Bolt pohvalila je izradu Priručnika i zahvalila svima koji su sudjelovali. Prodekanica izv. prof. dr. sc. Grmača pridružila se pohvalama i zahvalama, a Karlo Jurak je u ime radne skupine za izradu Priručnika ukratko prikazao tijek i način izrade tog dokumenta, te izrazio zadovoljstvo konačnim dokumentom.

Dokument je prihvaćen i bit će upućen na usvajanje Fakultetskom vijeću.

**Ad. 6.** Plan izrade izvedbenih planova studijskih programa za 2022/2023.

Prodekanica izv. prof. dr. sc. Grmača izvijestila je članove Vijeća o planiranom početku postupka izrade izvedbenih planova koji moraju biti upućeni na Sveučilište najkasnije 6 mjeseci prije početka akademske godine. Do sada se zbog okolnosti i komplicirane procedure često nije ispoštovao taj rok te se nastava počela izvoditi prije odobrenja sa Sveučilišta. Prijedlog je prodekanice da se radi protočnosti odvoji procedura oko izmjena koje se moraju uputiti na Odbor za kvalitetu na Sveučilištu od izmjena izvedbenog plana koje se odobravaju na fakultetu. No, iz praktičnih razloga konstruiranja izvedbenih planova i bilježenja izmjena u sustav OBELIKS i ISVU, te kolidiranja tog postupka s postupcima upisa semestra i osobito upisa na kolegije koji mora biti omogućen tijekom prva 4 tjedna nastave, takve odvojene procedure ne čine se provedive. Prijedlog je zato da ipak cijeli izvedbeni plan bude upućen na Fakultetsko vijeće i potom dalje na Sveučilište, iako i dalje nije sigurno hoće li na taj način moći biti ispoštovani zadani rokovi. Uputila je molbu svim odsječkim povjerenicima za kvalitetu da ulože potreban napor kako bi se taj postupak odvio što brže i u skladu s planom i rokovima, a predložila je da se izmjene na odsjecima prikupljaju sustavno i transparentno, kroz tablice ili POK1 obrasce te ponudila organizaciju radionice o postupku izmjena i unosa u OBELIKS. Podsjetila je da treba inzistirati na ispunjavanju i engleske verzije podataka o kolegijima, a najavila je detaljni hodogram do sljedeće sjednice Vijeća.

**Ad. 7.** Verifikacijazapisnika sjednice održane 3. prosinca 2021.

Na zapisnik sjednice održane 3. prosinca 2021. nije bilo primjedbi te je zapisnik prihvaćen.

**Ad. 8.** Naknadne izmjene u izvedbenom planu za tekuću akademsku godinu (na Omegi)

Prodekanica izv. prof. dr. sc. Grmača pojedinačno je predstavila naknadne izmjene s Odsjeka za južnoslavenske jezike i književnosti i Odsjeka za povijest umjetnosti u kojima se traži promjena izvođača odnosno nositelja. Odsjek za anglistiku zatražio je ispravak preduvjeta na 19 izbornih kolegija koji onemogućavaju studente da ih upisuju u skladu s izvedbenim planom studija. Odsjek za povijest umjetnosti zatražio je zamrzavanje dva izborna kolegija. Detaljan popis izmjena nalazi se u prilogu na kraju zapisnika.

Te su izmjene prihvaćene i upućuju se Fakultetskom vijeću na usvajanje.

Dodatno je Odsjek za anglistiku zatražio odmrzavanje izbornog kolegija koji se nije izvodio 10 godina što je problematično za provesti neposredno prije početka semestra. Ova izmjena nije prihvaćena nego je odsjek upućen da se nedavno zaposlena asistentica može uključiti u nastavu na kolegijima koji su predviđeni izvedbenim planom.

S Odsjeka za sociologiju naknadno je na sjednici zatraženo zamrzavanje izbornog kolegija, ali je potom utvrđeno da se kolegij planira izvoditi sljedeće akademske godine te je umjesto zamrzavanja preporučeno da se ipak evidentira kvota 0 pa je odsjek odustao od izmjene.

Prodekanica je ponovo istaknula da čim prije treba definirati pravila za postupanje s naknadnim izmjenama jer se izmjene tijekom akademske godine mogu odobravati samo u iznimnim, hitnim i opravdanim slučajevima.

**Ad. 9.** Razno

Prodekanica izv. prof. dr. sc. Grmača izvijestila je članove Vijeća o početku provođenja ankete za procjenu nastavnika za zimski semestar, za one nastavnike kojima je to potrebno. Napomenula je da se sljedeće godine planira provesti sveobuhvatna anketa prema cikličkom planu Sveučilišta.

Napomenula je da će svi članovi Vijeća dobiti obavijest putem mailing liste o glavnim točkama i zaključcima sa sjednice.

Izv. prof. dr. sc. Grmača

Prodekanica za studijske programe i cjeloživotno obrazovanje

Zapisnik sastavila:

Ivana Sudarević

**Popis članova Povjerenstva za osiguravanje kvalitete u razdoblju 2022. do 2024. godine.**

**Predsjednica**

doc. dr. sc. Tanja Trška

**Dopredsjednica**

izv. prof. dr. sc. Nina Pavlin Bernardić

**Prodekani**

izv. prof. dr. sc. Dolores Grmača, prodekanica za studijske programe i cjeloživotno obrazovanje

prof. dr. sc. Ivana Vidović Bolt, prodekanica za nastavu i studente

prof. dr. sc. Nevena Škrbić Alempijević, prodekanica za znanost i međunarodnu suradnju

**Znanstveno-nastavna i nastavna zvanja**

doc. dr. sc. Danijela Lucić (član), doc. dr. sc. Barbara Kušević (zamjena)

doc. dr. sc. Nikola Vukosavljević (član), doc. dr. Marko Šarić (zamjena)

doc. dr. sc. Tihana Klepač (član), prof. dr. sc. Neven Jovanović (zamjena)

dr. sc. Marija Popović, lektorica (član), doc. dr. sc. Kristina Grgić (zamjena)

Alen Novosad, viši lektor (član), izv. prof. dr. sc. Tanja Kuštović (zamjena)

**Studentski predstavnici**

Luka Mayer (član), Josip Majsec (zamjena)

Antun Kiseljak (član), Filip Kučeković (zamjena)

Karlo Jurak (član), Karlo Držaić (zamjena)

**Predstavnik Centra za obrazovanje nastavnika**

doc. Diana Tomić (član), prof. dr. sc. Mirjana Šagud (zamjena)

**Predstavnik Studentske službe**

Hrvoje Jakopčević (član), Davor Iličić (zamjena)

**Vanjski dionici**

dr. sc. Patricia Marušić (član)

Vedran Kunović (član), Dijana Šobota (zamjena)

**Naknadne izmjene izvedbenog plana za akad. god. 2021/2022. prihvaćene na sjednici**

**Odsjek za anglistiku**

promjena (ispravak) preduvjeta na kolegijima:

1. Američki modernizam
2. Suvremeni američki roman
3. Viktorijanska književnost i transformacija svijeta u 19. stoljeću
4. Engleski roman 19. stoljeća
5. Shakespeare
6. Rat, rekonstrukcija, transformacija: američka književnost 1860-1914
7. Cool Britannia? Britanska drama u razdoblju od 1956. do 2008.
8. Britanski romantizam: proza
9. Američka kratka priča
10. Antropocen u britanskoj i australskoj književnost i filmu
11. Suvremena kanadska književnost na engleskom jeziku
12. Počeci modernog romana
13. Viktorijanska književnost: žanrovi i teme
14. Viktorijanski roman: poetika i politika
15. Pretvaranje prostora u mjesto: rana australska književnost
16. Britanski romantizam (poezija)
17. Aspekti američkog romantizma
18. Američki postmodernizam i popularna kultura
19. Alternativni svjetovi u suvremenoj britanskoj književnoj prozi

**Odsjek za informacijske i komunikacijske znanosti**

dodaje se izvođač na kolegijima:

1. Arhivsko zakonodavstvo
2. Sređivanje i opis arhivskog gradiva

**Odsjek za južnoslavenske jezike i književnosti**

dodaje se izvođač na kolegijima:

1. Osnove slovenske književnosti
2. Suvremena slovenska književnost – čitanja i analize

mijenja se nositelj na kolegijima:

1. Poetika Ive Andrića
2. Srpska književnost: Poetika srpske moderne i avangarde
3. Srpska književnosti: Srpska drama
4. Srpska književnost: Srpska poezija 19. vijeka
5. Srpska književnost: Srpska pripovijetka 19. vijeka
6. Uvod u studij srpskog jezika, književnosti i kulture
7. Vasko Popa i srpsko pjesništvo

**Odsjek za povijest umjetnosti**

zamrzavanje izbornog kolegija:

1. Umjetnost starih civilizacija
2. Antičko slikarstvo